b'\n_START_ARTICLE_\nSarkas\n_START_SECTION_\nGeografija\n_START_PARAGRAPH_\nSarko sala (su aplinkin\xc4\x97mis salel\xc4\x97mis) u\xc5\xbeima 5,45\xc2\xa0km\xc2\xb2 teritorij\xc4\x85. Sarkas yra \xc4\xaf rytus nuo Gernsio salos. Kranto linija labai vingiuota, pietuose sala s\xc4\x85smauka jungiasi su Ma\xc5\xbeojo Sarko salele. Aplink yra daug ma\xc5\xbe\xc5\xb3 uol\xc5\xb3, o tuoj \xc5\xa1alia vakarin\xc4\x97s Sarko pakrant\xc4\x97s\xc2\xa0\xe2\x80\x93 Breku salel\xc4\x97 (privati). Ji oficialiai priskiriama Sarkui, ta\xc4\x8diau siekia nuo jo nepriklausomyb\xc4\x97s. Sarko salos pavir\xc5\xa1ius i\xc5\xa1kyla iki 114\xc2\xa0m (Le Mulino kalva). Beveik visas pavir\xc5\xa1ius sukult\xc5\xabrintas.\n_START_SECTION_\nPolitinis statusas\n_START_PARAGRAPH_\n1066 m. Nomandijos Hercogyst\xc4\x97 u\xc5\xbekariavo Anglijos Karalyst\xc4\x99. Normandijos Hercogas tapo Anglijos Karaliumi ir persik\xc4\x97l\xc4\x97 \xc4\xaf London\xc4\x85, ta\xc4\x8diau valstyb\xc4\x97s nebuvo sujungtos. Sekan\xc4\x8di\xc5\xb3 \xc5\xa1imtme\xc4\x8di\xc5\xb3 b\xc4\x97gyje Pranc\xc5\xabzijos Karalyst\xc4\x97 u\xc5\xbekariavo vis\xc4\x85 Normandijos teritorij\xc4\x85 i\xc5\xa1skyrus Norman\xc5\xb3 salas. _NEWLINE_Normandijos Hercogyst\xc4\x97 buvo padalinta \xc4\xaf keturias jurisdikcijas: Sarko Feodas, Gernsio Luomai, D\xc5\xbeersio Luomai ir Oldernio Luomai. I\xc5\xa1 j\xc5\xb3 Sarko Feodas, Gernsio Luomai ir Oldernio Luomai sudaro Gernsio antstolio apygard\xc4\x85 (bailvik\xc4\x85). Feod\xc4\x85 vienasmeni\xc5\xa1kai vald\xc4\x97 feodalas (senjoras), o Luomuose egzistavo luominio atstovavimo sistema._NEWLINE_Feodalin\xc4\x97 santvarka saloje panaikinta 2008 m. Sarko gyventojai nerenka Gersio Luom\xc5\xb3 Parlamento ir neturi balsavimo teis\xc4\x97s Jungtin\xc4\x97s Karalyst\xc4\x97s Parlamento rinkimuose. Vietoje to jie turi Feodo Parlament\xc4\x85 ir savo atskir\xc4\x85 Vyriausyb\xc4\x99. Sarko feodalas (senjoras) kasmet moka 1,79 svaro duokl\xc4\x99 Normandijos Hercogienei, kurios pareigas eina Jungtin\xc4\x97s Karalyst\xc4\x97s Karalien\xc4\x97._NEWLINE_Sarko Feodas turi suverenitet\xc4\x85 vidiniuose reikaluose ir ribot\xc4\x85 tarptautin\xc4\xaf suverenitet\xc4\x85. Pvz., sala turi tarptautin\xc4\xaf suverenitet\xc4\x85 finans\xc5\xb3 srityje. D\xc4\x97l Krymo okupacijos, Sarko Feodas atskirai nuo Jungtin\xc4\x97s Karalyst\xc4\x97s ir Gernsio \xc4\xafved\xc4\x97 finansines sankcijas prie\xc5\xa1 Rusijos Federacij\xc4\x85. _NEWLINE_JTO yra suteikusi jam valstyb\xc4\x97s numer\xc4\xaf 680 mokes\xc4\x8di\xc5\xb3 ir \xc4\xafmoni\xc5\xb3 teis\xc4\x97s srityje.\n_START_SECTION_\nFinansinis sektorius\n_START_PARAGRAPH_\nPer \xc5\xa1imtme\xc4\x8dius Sarkas i\xc5\xa1laik\xc4\x97 feodalin\xc4\x99 mokes\xc4\x8di\xc5\xb3 sistem\xc4\x85. Saloje n\xc4\x97ra \xc4\xafmoni\xc5\xb3 pelno mokes\xc4\x8dio, PVM, socialinio draudimo mokes\xc4\x8dio ir tradicinio gyventoj\xc5\xb3 pajam\xc5\xb3 mokes\xc4\x8dio. Ta\xc4\x8diau yra feodaliniai mokes\xc4\x8diai: kapitalo ir nuosavyb\xc4\x97s mokes\xc4\x8diai. Sarkas yra \xc5\xbeinomas kaip vieta, kur apsigyvena daug milijardieri\xc5\xb3, kadangi net turint pajamas, vir\xc5\xa1ijan\xc4\x8dias \xc5\xa1imtus milijon\xc5\xb3, fizinis asmuo, jeigu jis gyvena saloje, turi galimyb\xc4\x99 sumok\xc4\x97ti apie 275 svar\xc5\xb3 mokes\xc4\x8di\xc5\xb3 per metus. Apie 80 proc. salos gyventoj\xc5\xb3 sudaro verslininkai ir j\xc5\xb3 \xc5\xa1eimos.\n_START_SECTION_\nGyventojai\n_START_PARAGRAPH_\nSarke gyvena 482 gyventojai (2017 m. sausis). Dauguma j\xc5\xb3 yra norman\xc5\xb3 kilm\xc4\x97s ir kalba vietine norman\xc5\xb3 kalbos \xc5\xa1nekta. Saloje yra \xc5\xa1vyturys, anglikon\xc5\xb3 ir metodist\xc5\xb3 ba\xc5\xbeny\xc4\x8dios, prieplauka, senjorija. Sala pasiekiama keltu i\xc5\xa1 Sent Piter Porto. Automobiliai saloje u\xc5\xbedrausti, naudojamasi dvira\xc4\x8diais, arkliais, traktoriais._NEWLINE_Sarkas laikomas paskutini\xc4\x85ja feodaline valstybe Europoje. Sarko senjorui priklauso feodas, paskirtas Brit\xc5\xb3 Kar\xc5\xabnos.'